พม. เตรียมเจ้าหน้าที่พร้อมรถรับ-ส่ง ช่วยเสริมกระทรวงสาธารณสุข เคลื่อนย้ายผู้ป่วยโรคโควิด-19 ในสถานการณ์วิกฤต
นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ และนาวาเอก พิสิทธิ์ เจริญยิ่ง ผู้เชี่ยวชาญพิเศษ ด้านปฏิบัติการฉุกเฉิน สถาบันการแพทย์ฉุกเฉินแห่งชาติ เข้าร่วมสังเกตการณ์การอบรมการเคลื่อนย้ายผู้ติดเชื้อโควิด-19 โดยมีเจ้าหน้าที่  กระทรวง พม. จำนวน 22 คน เข้าร่วมอบรม เพื่อนำทักษะความรู้ไปใช้ในการปฏิบัติหน้าที่ช่วยเหลือผู้ติดเชื้อโรคโควิด-19 และเคลื่อนย้ายด้วยรถรับ-ส่ง ไปยังโรงพยาบาล โรงพยาบาลสนาม และ Hospital ได้อย่างปลอดภัย รองปลัดกระทรวงการพัฒนาสังคมและความมั่นคงของมนุษย์ กล่าวว่า วันนี้ได้รับการอบรม เตรียมความพร้อมทั้งระบบ เริ่มตั้งแต่การแต่งกาย การทำความเข้าใจกับผู้ติดเชื้อโรคโควิด-19 เพื่อที่จะส่งต่อให้ทีมแพทย์ได้อย่างปลอดภัย สำหรับเจ้าหน้าที่กระทรวง พม. ทั้ง 22  คน  จะได้รับโควตาในการฉีดวัคซีนป้องกันโรคโควิด-19 โดยขั้นตอนการปฏิบัติงานจริง จะมีการคัดกรองผู้ติดเชื้อจากศูนย์นเรนทรก่อนและชุดปฏิบัติการนี้ จะรับช่วยเหลือเฉพาะกรณีสีเขียวหมายถึงผู้ติดเชื้อที่สามารถช่วยเหลือและดูแลตนเองได้เท่านั้น โดยพร้อมสนับสนุนภารกิจเร่งด่วน ในวันพรุ่งนี้เป็นต้นไป อย่างไรก็ตาม กระบวนการช่วยเหลือนั้น กระทรวงสาธารณสุขเป็นผู้ประสานงานหลักและเรามาในฐานะหน่วยสนับสนุน โดยประชาชนสามารถติดต่อผ่านทางหน่วยงานหลักของกระทรวงสาธารณสุขผู้เชี่ยวชาญพิเศษ ด้านปฏิบัติการฉุกเฉิน สถาบันการแพทย์ฉุกเฉินแห่งชาติ กล่าวขอบคุณ กระทรวง พม. ที่ได้ตระหนักถึงความเดือดร้อนของประชาชนและได้ส่งเจ้าหน้าที่พร้อมพาหนะมาร่วมปฎิบัติการครั้งนี้ ซึ่งสิ่งสำคัญในการที่จะทำให้เจ้าหน้าที่ออกไปปฏิบัติหน้าที่ได้อย่างปลอดภัยคือ เจ้าหน้าที่ต้องผ่านการอบรมหลักสูตรในการปกป้องตนเอง เพื่อที่จะทำให้ไม่กลายเป็นผู้ติดเชื้อโรคโควิด-19 อย่างไรก็ตาม เจ้าหน้าที่ที่เข้าร่วมปฏิบัติการในครั้งนี้ไม่ใช่เจ้าหน้าที่ทางการแพทย์ ถึงแม้ว่าจะได้รับการอบรมแล้ว แต่จะต้องคำนึงถึงคือ ความปลอดภัยของตนเองและผู้ติดเชื้อควบคู่กันในทุกครั้งที่ออกไปปฏิบัติหน้าที่